Gandia tindrà el primer Consell de la Infància
05 octubre 2018

## Gandia tindrà el primer Consell de la Infància05 octubre 2018Última actualització: 14 juliol 2025

![](../gestion/img/_AO_6797-copia-2.jpg)  
  

La **vicealcaldessa i regidora d’Igualtat, Diversitat i Polítiques Inclusives, Lorena Milvaques** ha mantingut hui una primera reunió de contacte amb 13 centres educatius públics i concertats de la ciutat que han manifestat la seua voluntat de participar al primer Consell de la Infància de Gandia. Es tracta d’un òrgan de participació format exclusivament per xiquetes i xiquets de cinquè i sisè de primària de Gandia, els quals, juntament una tècnica externa i independent de l’Ajuntament, diran la seua sobre les necessitats de la infantesa a la nostra ciutat. Les propostes després seran transmeses en forma de proposta a l’administració competent perquè les tinga en compte i les faça realitat.

        _“Estem donant-li veu a un sector de la població perquè diga la seua sobre quina és la ciutat que volen construir”,_ ha assegurat Milvaques, qui ha recordat que a l’article 12 de la Carta dels Drets Humans els menors estan reconeguts com a persones de ple dret i poden manifestar-se públicament. “_I per això pensem que és tan necessari que la ciutat de Gandia, a l’igual que altres localitats veïnes com Bellreguard o La Font i ciutats com Segòvia, tinga un Consell de la Infància”._

        La creació del Consell de la Infància és una passa inicial per tal de poder sol·licitar a Unicef que Gandia siga reconeguda com a “Ciutat amiga de la Infància”.

        D’altra banda, la proposta es va presentar fa dos dies al Consell de Participació Ciutadana on va tindre bona acollida per part dels col·lectius i entitats, a excepció dels dos grups de l’oposició. _“Espere que reconsideren la seua postura. Perquè no es tracta d’adoctrinar ningú, sinó que reconeguem els seus drets i els posem al seu abast un òrgan de participació únicament i exclusiva per a xiquetes i xiquets amb una tècnica externa a l’administració”_, ha conclòs la vice-alcaldessa.